Informácia

	Monitorovanie vplyvov prevádzky vodného diela Gabčíkovo (ďalej VDG) v zmysle medzivládnej Dohody z 19. apríla 1995 a Štatútu splnomocnencov pre monitorovanie z 29. mája 1995, za hydrologický rok 2000, bolo na oboch stranách vyhodnotené v Národných správach, ktoré boli vzájomne vymenené.

	Národné správy sumarizujú a hodnotia tendencie vývoja jednotlivých zložiek životného prostredia v rade rokov pred a po uvedení VDG do prevádzky. Namerané údaje, účelne spracované do štatistických radov, grafov a tabuliek, dávajú jasný obraz o tendenciách vývoja vybraných zložiek  životného prostredia, povrchových a podzemných vôd, fauny a flóry a špecifických biotických ukazovateľov.

	Slovenská národná správa za rok 2000 obsahuje 699 strán údajov, textov, grafov a grafických príloh. Podobný rozsah má i maďarská národná správa, pretože podľa Dohody rozsah pozorovaní je recipročný. 

Spoločná správa obsahuje 106 strán vybraných údajov, textov, grafov a grafických príloh.

	Vzhľadom na obsažnosť správy, v súlade so zákonom č. 211/2000 Z.z. o prístupe k informáciám, je prístupná v plnom rozsahu pre odbornú verejnosť na Internete www.gabcikovo.slov.sk.

	Na slovenskej strane sa monitorovania zúčastňujú: Slovenský hydrometeorologický ústav, Výskumný ústav vodného hospodárstva, Slovenský vodohospodársky podnik, Lesnícky výskumný ústav Zvolen, Výskumný ústav pôdoznalectva a ochrany pôdy, Prírodovedecká fakulta Univerzity Komenského, ústavy SAV, Vodohospodárska výstavba, Západoslovenské vodárne a kanalizácie, Vodárne a kanalizácie Bratislava. Úzka spolupráca je s Ministerstvom pôdohospodárstva a Ministerstvom životného prostredia, ktoré koordinujú spoločnú Komisiu hraničných vôd s Maďarskou republikou.

	Organizáciu, odbornú koordináciu, vypracovanie a digitalizovanie Národnej a Spoločnej správy, jej preklad do anglického jazyka a vystavenie do Internetu zabezpečuje Konzultačná skupina Podzemná voda.

	Monitoring za slovenskú stranu na vnútroštátnej i medzinárodnej úrovni, koordinuje splnomocnenec vlády, zodpovedný za plnenie Dohody, zostavovanie národnej a Spoločnej správy v spolupráci s maďarskou stranou.

	Vlastné monitorovanie na slovenskej strane prebiehalo v hydrologickom roku v rozsahu a metodike v súlade s Dohodou, podobne i na maďarskej strane.

	Monitoring na maďarskej strane koordinuje Ministerstvo ochrany životného prostredia. Vlastný monitoring vykonávajú: Severozadunajská inšpekcia ochrany životného prostredia, Severozadunajské vodohospodárske riaditeľstvo, Oblastné organizácie vodných zdrojov, Lesnícky výskumný ústav, Panónska poľnohospodárska univerzita, Prírodovedné múzeum, Maďarská akadémia vied a Univerzita Eötvosa Lóranta.

-  2  -

	Plnenie odporúčaní Spoločnej výročnej správy za rok 1999:

-	Maďarská strana vo svojej Národnej správe za rok 2000 spracovala dlhodobé hodnotenie kvality podzemnej vody, doplnené tabuľkovou a grafickou dokumentáciou. Slovenská strana toto hodnotenie robila už v predchádzajúcich správach.
-	Akceptovanú výmenu monitorovacích plôch lesa maďarská strana v r.2000 nerealizovala a v hodnotení zdravotného stavu lesa nezabezpečila vyhodnotenie leteckého snímkovania z r. 1999.
-	Dohodnuté dlhodobé hodnotenie vybraných skupín biologického monitorovania je v štádiu rokovania odborníkov o metodike. Pre dlhodobé hodnotenia je navrhnuté fytocenologické monitorovanie rýb.

 Záverečné konštatovania Spoločnej správy:

1.	Na základe hodnotenia pozorovaní vykonaných v profiloch Doborgaz a Helena je možné konštatovať, že priemerný ročný prietok prepustený do koryta Dunaja v hydrologickom roku 2000 bol 458,04 m3.s-1. Prietok zodpovedá vodohospodárskemu režimu dohodnutého v medzivládnej Dohode podpísanej v roku 1995.  Prietok je úmerný priemernému prietoku Dunaja v r.2000, ktorý bol 2392 m3.s-1. Dlhodobý priemer, na ktorý je viazaná Dohoda prepúšťaný 400 m3.s-1 je 2025 m3.s-1. Prietok do Mošonského ramena Dunaja a do pravostranného priesakového kanála bol 42,32 m3.s-1 (41,12 m3.s-1 + 1,20 m3.s-1). Množstvo vody prepúšťané do Mošonského ramena Dunaja bolo tiež splnené.
2.	Kvalita vody v Dunaji porovnávaná v profile Bratislava a Medveďov sa vplyvom opatrení realizovaných podľa medzivládnej Dohody, podpísanej v roku 1995 nezmenila. Výkyvy v kvalite vody počas roka poukazujú na kolísanie kvality vody vstupujúcej do oblasti Bratislavy. Hydrologický rok 2000 bol podobný predchádzajúcemu hydrologickému roku. Neboli pozorované žiadne extrémne hodnoty ukazovateľov. Kvalita vody v hlavných ramenách pravostrannej ramennej sústavy sleduje kvalitu vody v Dunaji. Kvalita vody v Mošonskom Dunaji, pozorovaná v profile Vének, je predovšetkým ovplyvnená jeho prítokmi a znečistením pochádzajúcim zo sídiel na maďarskom území.
3.	Na základe hodnotenia režimu podzemnej vody pred a po realizácii dotácie vody, umožnenej technickými opatreniami a prietokmi podľa medzivládnej Dohody, podpísanej v roku 1995, je možné konštatovať, že dotácia vody, pre podmienky zodpovedajúce malým a stredným prietokom v Dunaji vyvolala na maďarskom území – ovplyvnenom dotáciou vody – významné zvýšenie hladín podzemnej vody s výnimkou úzkeho pásu pozdĺž koryta Dunaja. Pri porovnaní hydrologickej situácie pre podmienky veľkých prietokov je možné konštatovať, že dotácia vody v hladinách podzemných vôd významné zmeny nespôsobila. Vo všeobecnosti je možné konštatovať, že dotácia vody hrá dôležitú úlohu pri vytváraní hladín podzemných vôd v oblasti Szigetközu.
Zvýšenie hladín podzemných vôd v páse pozdĺž starého koryta Dunaja na oboch stranách by mohlo byť uspokojivo zabezpečené len zvýšením hladiny vody v Dunaji opatreniami realizovanými v koryte. (Podľa Zmluvy z r.1977 je to úloha maďarskej strany).
4.	Na základe hodnotenia dlhodobých údajov je možné konštatovať, že niektoré ukazovatele kvality podzemných vôd sa v dôsledku realizácie dotácie vody na maďarskej strane zmenili. Tieto zmeny nie sú významné a nespôsobujú zmeny v klasifikácii pre účely zásobovania pitnou vodou. Väčšinou súvisia so zmenami prúdenia podzemnej vody. Vo všeobecnosti je možné konštatovať, že ukazovatele kvality vody v studniach na pitnú vodu sú na oboch stranách stabilné.
-	3  -

5.	Priemerné hodnoty pôdnej vlhkosti v hydrologickom roku 2000 boli v porovnaní s predchádzajúcim rokom nižšie. Hlbšie položené vrstvy však na väčšine pozorovacích miest na maďarskej strane boli hladinou podzemnej vody, zvýšenou od dotácie vody, zvlhčované. Pôdna vlhkosť vrchných častí pôdneho profilu v dôsledku malého množstva zrážok vykazovala deficit vlhkosti, osobitne v druhej polovici vegetačného obdobia. Úroveň hladiny podzemnej vody neumožňovala zvlhčovanie plytkých pôdnych profilov v hornej a strednej časti Szigetközu. Situácia bola podobná aj na slovenskej strane, ale pôdna vlhkosť bola zásobovaná zvýšenými hladinami podzemných vôd počas simulácie umelej záplavy počas vegetačného obdobia.
6.	Lesné porasty na slovenskej strane pozostávajú z vŕb a šľachtených topoľov. Ročný prírastok v roku 2000 na stanovištiach vŕb zostal na stabilnej úrovni. Zdravotný stav vŕbových porastov v hodnotenom roku zostal dobrý. Porasty šľachtených topoľov sú v oblasti inundácie široko rozšírené. Na väčšine monitorovacích plôch dosahujú rubný vek, ale hodnoty prírastkov klesajú len pomaly a rast je uspokojivý. Výškový prírastok na väčšine z nich spĺňa krivky I. bonitnej triedy. Hodnoty meraní týždenných obvodových prírastkov na niektorých monitorovaných plochách potvrdzujú pozitívny vplyv umelých záplav, ako aj významný vplyv zrážok na začiatku vegetačného obdobia. Zvýšenie hladiny vody v starom koryte Dunaja by mohlo zmierniť negatívny vplyv nedostatočných zrážok, osobitne začiatkom vegetačného obdobia.
Zloženie lesných porastov na maďarskej strane je podobné zloženiu na slovenskej strane. Prírastky vŕbových porastov a lesných porastov na plytkých pôdach však zaostávajú za očakávanou mierou rastu. Vo všeobecnosti bol zdravotný stav topoľových porastov veľmi dobrý, ale na druhej strane vŕbové porasty, osobitne v hornej a strednej časti Szigetközu, boli charakteristické len priemerným zdravotným stavom. Nepriaznivé vlhkostné podmienky, najmä keď sa začiatkom vegetačného obdobia vyskytlo malé množstvo zrážok, by mohli byť zlepšené zvýšením hladiny vody v starom koryte Dunaja.
7.	Na niektorých monitorovacích plochách sú vo fytocenologických spoločenstvách v posledných rokoch pozorované znaky zmien. Všetky tieto plochy sú silne ovplyvnené antropickými vplyvmi (výrub lesa). Vo všeobecnosti, počas pozorovaného obdobia, zostali dominantnými rovnaké druhy. Menia sa len hodnoty dominancie. Na monitorovacích plochách v oblasti ovplyvnenej drenážnym efektom sú hygrofilné druhy nahradzované druhmi tolerantnejšími k suchším podmienkam. Na niektorých miestach, kde zavedená dotácia vody je dostatočná, bolo vyschýnanie zastavené. Avšak na niekoľkých pozorovacích lokalitách bol pozorovaný väčší počet druhov charakteristických pre suchšie biotopy. V posledných rokoch neboli pozorované žiadne významné zmeny v krovinnej a stromovej etáži. Znaky prestavby boli zistené na miestach, ktoré sú ovplyvnené drenážnym efektom hlavného koryta. Berúc do úvahy suchozemské mäkkýše je možné konštatovať, že na väčšine monitorovacích miest sa vracajú pôvodné hygrofilné druhy. Zmeny vo vodnej faune odrážajú zmeny v ramennej sústave. Vo všeobecnosti je možné konštatovať, že pozdĺž dotácie vody rastie počet druhov; vzrastá počet reofilných druhov. Druhové zloženie sa stabilizovalo. Znovuobjavenie sa niektorých druhov v ichtyofaune odráža čiastočné opätovné prepojenie pravostrannej ramennej sústavy s hlavným korytom. Charakteristiky spoločenstva rýb na monitorovacích plochách dotovaných vodou sú porovnateľné s výsledkami dosiahnutými pred prehradením Dunaja.

-  4  -

Návrhy pre rok 2001:

1.	Odborníci oboch strán vykonajú terénnu dokumentáciu monitorovacích bodov alebo studní, ktoré boli zaradené alebo nahradené v rámci monitorovania povrchových a podzemných vôd.
2.	Odborníci preštudujú Direktívu EU 2000/60/ES v oblasti vodnej politiky z 23. októbra 2000 a posúdia potrebu a možnosti jej použitia v rámci hodnotenia kvality povrchových vôd.
3.	Maďarská strana navrhne zaradenie relevantných monitorovacích lokalít v rámci monitoringu kvality povrchových vôd, ktoré sa nachádzajú a sú pozorované v hlavnom koryte Dunaja na úseku medzi Rajkou a Sapom (rkm 1848-1811).
4.	Kvôli poklesu počtu lesných monitorovacích plôch na maďarskej strane, odborníci prehodnotia zoznam existujúcich monitorovacích plôch. Maďarská strana pripraví zoznam monitorovacích plôch z ktorého odborníci vyberú plochu vhodnú pre účel spoločného monitoringu. Nový zoznam aktuálne pozorovaných alebo navrhnovaných plôch v rámci spoločného monitoringu lesa bude pripravený do novembra 2001.
5.	V rámci biologického monitoringu odborníci pripravia dlhodobé hodnotenie dohodnutých skupín biologického monitoringu podľa spoločne dohodnutej metodiky.